2009 February Archive at Afrinetwerk-be
Published by admin on 26 February, 2009 in Nieuws.
Om te versoen, bemagtig en bevry
Die Burger – 20/02/2009
Teen die agtergrond van Internasionale Moedertaaldag vandag lewer MICHAEL LE CORDEUR 'n pleidooi dat ander inheemse tale, soos Afrikaans, uiteindelik ook hul regmatige plek sal inneem.
Vyftien jaar ná die koms van demokrasie weerspieël die taal wat in ons openbare domein gepraat word, steeds nie die demografie van ons land nie.
Dit maak 'n klug van artikel 6 van die Grondwet wat erkenning verleen aan 11?amptelike tale: Pedi, Sotho, Tswana, Swati, Venda, Tsonga, Afrikaans, Engels, Ndebele, Xhosa en Zoeloe. Omdat die Grondwet se aanduiding hieroor so vaag is, en omdat dit duur is om die ander tale aan te wend, is Engels byna altyd die alleenwenner.
Watter boodskap stuur dit uit oor ons erns met transformasie?
Wat sake verder vertroebel, is dat dit net Afrikaanssprekendes is wat openlik hul taal bevorder. In dié opsig is dit nodig om te kyk waarvoor die nuutgestigte Afrikaanse Taalraad (ATR) hom beywer.
Die bestaan van die ATR veronderstel die legitimiteit van die konsep van gemeenskapsregte. Daarmee sê 'n groot deel van die Afrikaanse gemeenskap dat hy dit in orde, selfs noodsaaklik, vind dat Suid-Afrikaners op 'n gemeenskapsgrondslag hul belange in die openbare domein bevorder. Deur sy blote bestaan neem die ATR standpunt in teen 'n benadering wat iets verkeerds daaraan vind om rondom sekere gemeenskapsbelange te groepeer en mobiliseer.
Deur sy grondwet distansieer die ATR hom van 'n bepaalde opvatting – die opvatting waarvolgens een bepaalde gemeenskap die enigste faktor in ons omgang met mekaar is.
Die Afrikaanse taalgemeenskap (waarby ons ook nie-moedertaalsprekers met 'n belang by Afrikaans insluit) is 'n hoogs diverse gemeenskap. Elke Afrikaansgebruiker (ek gebruik dié term doelbewus om nie net Afrikaanssprekendes in te sluit nie) is ook 'n lid van ander gemeenskappe. Sommiges sien hulself as Afrikaner, bruin, swart, Khoi, Griekwa, terwyl ander nie sulke etikette op hulle wil neem nie.
Party Afrikaanssprekendes is Christene, ander is Moslems, party Boeddhiste. Nog ander wil hulle met geen godsdiens vereenselwig nie. Daar is ondersteuners van elke party; brandarmes, skat